Panther

Panther (Pz. Kpfw. V „PANTHER“ arba Sd. Kfz. 171) – vokiečių sukurtas tankas, pradėtas naudoti 1943 metais Antrajame pasauliniame kare. Šis tankas buvo specialiai sukurtas pasipriešinti Raudonosios armijos naudojamiems T-34 tipo tankams.

Pirmą kartą mūšyje Panther tipo tankai pasirodė Kursko mūšyje 1943 metų liepos 5 dieną. Pirmųjų „Panterų“ darbą daugiausiai trikdė mechaninės problemos, ir daugiau tankų buvo prarasta dėl gedimų negu dėl kovinių priešo veiksmų. Vis dėlto „Panterų“ patrankos ir priekiniai šarvai buvo itin geri ir, nors Kursko mūšio metu nemažai tankų buvo išvesta iš rikiuotės, tik maža jų dalis buvo sugadinta nepataisomai. Taip pat šie tankai puikiai pasižymėjo stabdydami sovietinius T-34.
Po Kursko mūšio problemos buvo ištaisytos ir „Pantera“ tapo patikimu vokiečių tanku. Iš viso per Antrąjį pasaulinį karą buvo pagaminta apie 5000 „Panterų“.

Viso buvo pagaminta 850 Panther Ausf. D vienetų, 2200 Panther Ausf. A vienetų, nuo 1944-ųjų kovo buvo pagaminta apie 2950 Panther Ausf. G vienetų. Gamyba tęsėsi iki 1945 balandžio, kuomet sąjungininkai užgrobė gamyklas. Taip pat šio tanko bazėje buvo sukurtas tankų naikintojas „Jagdpanther“ ir 297 remontinės – evakuacinės mašinos „Bergepanther“.

Kategorija:Antrojo pasaulinio karo Vokietijos tankai
Kategorija:Vermachtas